VSRS Sklep II DoR 59/2021
Sodna praksa Vrhovnega sodišča, 2021-06-16

Civilno-gospodarski oddelek, civilni senat

mag. Rudi Štravs (preds.), dr. Ana Božič Penko (poroč.), Vladimir Horvat

predlog za dopustitev revizije - skupno premoženje izvenzakonskih partnerjev - obstoj izvenzakonske skupnosti - pridržek obstoječe zakonske zveze - delitev skupnega premoženja - zavrnitev predloga za dopustitev revizije

Pogoji iz 367.a člena ZPP za dopustitev revizije niso izpolnjeni.

Predlog za dopustitev revizije se zavrne.

1. Sodišče prve stopnje je z delno sodbo zavrnilo zahtevek tožnice: 1) za ugotovitev, da sta nepremičnini parc. št. 1730/7 in *300, obe k. o. ..., skupno premoženje tožnice in toženca; 2) da je tožnica solastnica navedenih nepremičnin do 77/100, toženec pa do 23/100; 3) da se pri navedenih nepremičninah vknjiži lastninska pravica v korist tožnice do 77/100; 4) da v skupno premoženje spadajo premičnine, specificirane v izreku sodbe; 5) za ugotovitev, da znaša delež tožnice in toženca na premičnem premoženju vsakega do 1/2; 6) da v skupno premoženje spadajo denarna sredstva v višini 100.000 EUR; 7) za ugotovitev, da znaša delež tožnice in toženca na denarnih sredstvih za vsakega do 1/2; 8) da je toženec dolžan tožnici plačati 50.000 EUR z zakonskimi zamudnimi obrestmi od 1. 3. 2018 dalje do plačila. Odločitev o stroških je pridržalo za končno odločbo.

2. Sodišče druge stopnje je pritožbi obeh pravdnih strank zavrnilo. Pojasnilo je, da v času trajanja toženčeve skupnosti s tožnico njegova zakonska zveza z A. A. ni bila razvezana. Ker pri življenjski skupnosti med tožnico in tožencem ni šlo za pravno priznano zunajzakonsko skupnost, premoženje, ki je bilo pridobljeno v tej skupnosti, ni skupno premoženje.

3. Zoper sodbo sodišča druge stopnje je tožnica vložila predlog za dopustitev revizije glede vprašanja:

- Ali v primeru, ko dve osebi živita v zunajzakonski skupnosti, ki ima vse elemente pravno priznane zunajzakonske skupnosti, ki jih določa ZZDR-1 oz. sedaj veljavni Družinski zakonik, pa je ena od oseb še vedno poročena z bivšim partnerjem, s katerim je zakonska zveza in življenjska skupnost v vseh ozirih dejansko prenehala več let (več kot 10 let) pred nastankom zunajzakonske skupnosti, taka zunajzakonska skupnost po zakonu šteje za pravno priznano zunajzakonsko skupnost po ZZDR-1 oz. sedaj veljavnem Družinskem zakoniku in ima za posledico nastanek skupnega premoženja v času trajanja take zunajzakonske skupnosti ali ne?

5. Vrhovno sodišče dopusti revizijo, če je od njegove odločitve mogoče pričakovati odločitev o pravnem vprašanju, pomembnem za zagotovitev pravne varnosti, enotne uporabe prava ali za razvoj prava preko sodne prakse (prvi odstavek 367.a člena Zakona o pravdnem postopku, v nadaljevanju ZPP).

Vrhovno sodišče je ugotovilo, da navedeni pogoji za dopustitev revizije niso podani, zato je predlog zavrnilo (drugi odstavek 367.c člena ZPP). Senat je odločitev sprejel soglasno (sedmi odstavek 324. člena ZPP).

Uradni list RS, št. 26/99 s spremembami in dopolnitvami.

Zakon o zakonski zvezi in družinskih razmerjih (1976) - ZZZDR  - člen 12, 12/1, 20

Zakon o pravdnem postopku (1999) - ZPP  - člen 367c, 367c/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.